Document ID: 32004R0749

Kommissionens forordning (EF) nr. 749/2004
af 22. april 2004
om overgangsforanstaltninger for så vidt angår konsummælk produceret i Estland
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 2, stk. 3,
under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 41, stk. 1, og
ud fra følgende betragtninger:
(1) Over 90 % af den konsummælk, der produceres i Estland, har et fedtindhold på 2,5 %, hvilket ikke er i overensstemmelse med kravene i artikel 3, stk. 1, litra b), i Rådets forordning (EF) nr. 2597/97 af 18. december 1997 om supplerende regler til den fælles markedsordning for mælk og mejeriprodukter med hensyn til konsummælk(1).
(2) For at lette overgangen til, at forordning (EF) nr. 2597/97 kan anvendes fuldt ud, bør der vedtages overgangsforanstaltninger, der tillader levering og overdragelse i Estland af mælk produceret i Estland med et fedtindhold på 2,5 %.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
Som undtagelse fra artikel 3, stk. 1, litra b), i forordning (EF) nr. 2597/97 må konsummælk produceret i Estland med et fedtindhold på 2,5 % leveres eller overdrages i Estland i overensstemmelse med nævnte forordnings artikel 2, stk. 1.
Artikel 2
Denne forordning træder i kraft med forbehold af, at traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse træder i kraft, og da på datoen herfor.
Den anvendes indtil den 30. april 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. april 2004.

Labels: 18
17
6